钦定古今图书集成/明伦汇编/官常典/第504卷 > 赵延进
## 钦定古今图书集成/明伦汇编/官常典/第504卷 > 赵延进

按《宋史》本传：“延进，澶州顿丘人。父晖，周太子太师。晖
为偏将时，赵在礼据邺，延进颇亲学，尝与军中少年
入民家竞取财贿，延进独持书数十编以归，同辈哂
之。汉末，晖领凤翔节度，未赴镇，王景崇据城反，命晖
为都招讨使击之。延进年十八，屡当军锋。景崇平，延
进奉捷奏以入，授凤翔牙内指挥使，领贵州刺史。”晖
徙宋州，亦从为牙职，改领荥州刺史。睢阳有盗数百，
各立酋帅为民患，延进以父命领牙兵千馀，悉禽戮
之，诏书褒美。丁外艰，表求持服。既终丧，周世宗征淮
南，延进献万缣以助军，仍请对，世宗召见之。时延进
有从兄，为虎捷都虞候、帐前横冲指挥使，世宗指延
进语之曰：“尔弟拳勇有谋，将授以禁”军大校。延进自
陈好读书，不愿也。翌日，授右千牛卫将军、濠州兵马
钤辖。从征瓦桥关，为随驾金吾街仗使。宋初，迁右羽
林军、濠州将军都监。会伐蜀，以襄州当川路津要，命
为钤辖，同知州务。蜀平，专领郡事。汉江水岁坏堤，害
民田，常兴工修护，延进累石为岸，遂绝其患。入为两
浙、漳、泉国信使。开宝二年，授右龙武将军、知灵州。以
母老愿留，得权判右金吾街仗使，历知河中府梓、相、
青三州。太平兴国中，大军平并州，讨幽蓟，皆为攻城
八作、壕砦使。尝诏督造炮具八百，期以半月，延进八
日成。太宗亲试之，大悦。又令主城北诸洞子。及班师，
命与孟元哲、药可琼留屯定州。辽人扰边，命延进与
崔翰、李继隆将兵八万御之，赐《阵图》，分为八阵，俾以
从事。师次蒲城，辽骑坌至，延进乘高望之，东西亘野，
不见其际。翰等方按图布阵，阵去各百步，士众疑惧，
略无斗志。延进谓翰等曰：“主上委吾等以边事，盖期
于克敌尔。今敌众若此，而我师星布，其势悬绝，彼若
持我，将何以济？不如合而击之，可以决胜。违令而获
利，不犹愈于辱国乎？”翰等曰：“万一不捷，则若之何？”延
进曰：“傥有丧败，则延进独当其责。”于是改为二阵，前
后相副，士众皆喜，三战大破之，获人马、牛羊、铠甲数
十万。以功迁右监门卫大将军、知镇州。及代，吏民数
千守阙借留，诏许留一年。俄改右领军卫大将军，出
为高阳关、平戎军都监兼缘边巡检，改钤辖、知扬州。
召入，授右屯卫大将军，徙知相州，迁右骁卫大将军，
改知邓州。淳化初，飞蝗不入境，诏褒之，还判右金吾
街仗事。至道二年，拜右金吾卫大将军。咸平二年，卒，
年七十三，赠右武卫上将军。延进姿状秀整，涉猎经
史，好作诗什，士流以此多之。延进妻即淑德皇后之
妺，故在显德、兴国中，颇任以腹心。子昂。